Številka: 242-15/2020/1

Datum: 4. 11. 2020

Zadeva: Vabilo k oddaji vlog za sofinanciranje projektov v okviru programa EU Ustvarjalna Evropa v letu 2020

Ministrstvo za kulturo (v nadaljnjem besedilu: ministrstvo) skladno z 102.b členom Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, v nadaljnjem besedilu: ZUJIK) v letu 2020 nadaljuje **neposredno sklepanje pogodb za sofinanciranje projektov, izbranih na razpisih programa EU Ustvarjalna Evropa**. Skladno z navedenim členom se lahko namreč javnim zavodom in drugim kulturnim izvajalcem, ob upoštevanju nediskriminatorne in enakopravne obravnave javna sredstva dodelijo na podlagi neposredne pogodbe, če je predmet sofinanciranja kulturni projekt ali kulturni program, ki je sofinanciran iz proračuna Evropske unije in je bil izbran na javnem razpisu, ki ga je izvedla institucija zunaj Republike Slovenije.

Ukrep sofinanciranja je namenjen spodbujanju mednarodnega povezovanja vseh slovenskih izvajalcev na področju kulturnih in ustvarjalnih sektorjev ter krepitvi njihovih operativnih zmogljivosti.

Ministrstvo bo v letu 2020 sofinanciralo delež lastnih sredstev slovenskih prijaviteljev (pravna oseba, registrirana v Republiki Sloveniji ali samostojni podjetnik, posameznik, s sedežem v Republiki Sloveniji) za izvedbo projektov, ki so bili v letih 2017, 2018 ali 2019 izbrani na razpisih programa EU Ustvarjalna Evropa in **v letu 2020 (v času oddaje vloge za sofinanciranje) še vedno potekajo**. Ministrstvo bosofinanciralo tudi projekte slovenskih izvajalcev, ki so bili izbrani na razpisih programa EU Ustvarjalna Evropa v letu 2020, če se obdobje aktivnosti projekta *(period of the activity)* zaključi v 12 mesecih (projekt se izteče).

# Zaradi preprečevanja dvojnega financiranja ministrstvo ne bo financiralo projektov, ki so v letu 2020 pridobili podporo v okviru Javnega poziva za leto 2020 za sofinanciranje projektov nevladnih organizacij izbranih na razpisih sofinanciranih iz proračuna EU ali Urada za finančni mehanizem, Evropskega združenja za prosto trgovino – EFTA, ki ga je 13. 7. 2020 objavilo Ministrstvo za javno upravo.

Skladno z zgoraj navedenimi pravili ministrstvo k oddaji vlog za sofinanciranje vabi uspešne slovenske prijavitelje (v vlogi vodje projekta ali partnerja v projektu) v okviru naslednjih razpisov programa Ustvarjalna Evropa:

* **podprogram KULTURA**: evropske platforme, evropske mreže, projekti sodelovanja, prevodni projekti;
* **podprogram MEDIA**: razvoj posameznih projektov in razvoj skupine projektov, razvoj video iger, TV prikazovanje, usposabljanje, dostop do trgov, mednarodni koprodukcijski skladi, filmski festivali ter razvoj občinstev;
* **medsektorski sklop**: npr. razvoj modulov magistrskega medsektorskega študija umetnosti in znanosti;
* **pilotni projekti** **in pripravljalni ukrepi :** npr. ukrep *Music Moves Europe.*

Prijavitelji dovoljujejo obdelavo osebnih podatkov z namenom vodenja in objave rezultatov ukrepa na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo) (obvezno dokazilo: originalna izjava prijavitelja – podpisan prijavni obrazec).

Okvirna vrednostrazpoložljivih sredstev, namenjenih za sofinanciranje projektov slovenskih izvajalcev v okviru programa EU Ustvarjalna Evropa, znaša v letu 2020 **100.000,00 €.** Sredstva so zagotovljena na proračunski postavki št. **131129 – Mednarodno sodelovanje na področju kulture**.

Višina sofinanciranja bo določena na osnovi nediskriminatorne in enakopravne obravnave, tako da bodo upravičeni prijavitelji prejeli enak sorazmeren delež od zaprošenih sredstev, pri čemer višina sofinanciranja za posameznega prijavitelja ne sme presegati 50 % lastnih sredstev, ki jih mora za celoten projekt zagotoviti vodja oz. partner v projektu, hkrati pa ne dovoljene višine vseh javnih sredstev za posamezne projekte, v kolikor so razpisi ministrstva oz. drugih proračunskih porabnikov (npr. Javne agencije za knjigo RS, Slovenskega filmskega centra), iz naslova katerih je projekt že sofinanciran, tako določili. Sorazmerni delež, izražen v odstotkih, bo izračunan na podlagi upravičenega zneska zaprošenih sredstev vseh upravičenih prijaviteljev (Y) in obsega razpoložljivih sredstev (X).

**(X/Y)\*100 = sorazmeren delež (izražen v %)**

Višina sofinanciranja = višina zaprošenih sredstev posameznega upravičenca \* sorazmerni delež

**Višina lastnih sredstev, ki jih mora zagotoviti vodja oz. partner v projektu, se ugotavlja na podlagi prijavnega obrazca, ki je sestavni del in priloga predmetnega vabila ter obveznih prilog.**

Odobreni znesek sofinanciranja bo lahko namenjen le kritju tistega deleža stroškov projekta v letu 2020, za katerega si izvajalec ni uspel zagotoviti financiranja oz. sofinanciranja iz katerihkoli drugih javnih sredstev v Republiki Sloveniji (kot npr. programskih in drugih razpisov ministrstva, razpisov Javne agencije za knjigo RS, Slovenskega filmskega centra, javne agencije RS ter drugih neposrednih ali posrednih proračunskih porabnikov) oz. iz prispevka EU (obvezno dokazilo: originalna izjava prijavitelja – podpisan prijavni obrazec).

Dodeljena proračunska sredstva sofinanciranja morajo biti porabljena v proračunskem letu 2020 oziroma v plačilnih rokih, kot jih določa Zakon o izvrševanju proračunov Republike Slovenije za leti 2020 in 2021 (Uradni list RS, št. 75/19, 61/20 – ZDLGPE in 133/20). **Obdobje upravičenosti stroškov je od 1. januarja 2020.** Proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju in na podlagi izstavljenih zahtevkov za izplačilo.

**Upravičeni stroški**, ki jih lahko v okviru posredovane finančne konstrukcije sofinancira ministrstvo, so vsi stroški, ki so nastali v letu 2020, so neposredno povezani z izvedbo projekta in brez katerih projekta ne bi bilo mogoče izvesti ter so kot upravičeni stroški opredeljeni tudi v pogodbi o sofinanciranju s strani EU. Pri tem se upošteva tudi dovoljena višina vseh javnih sredstev za posamezne projekte, v kolikor so razpisi ministrstva oz. drugih proračunskih porabnikov, (npr. Javne agencije za knjigo RS, Slovenskega filmskega centra), iz naslova katerih je projekt že sofinanciran, tako določili. Upravičeni stroški, ki jih prijavitelj uveljavlja za sofinanciranje s strani ministrstva, morajo biti predstavljeni v finančni konstrukciji projekta. Izplačila upravičenih stroškov se izvedejo na podlagi zahtevka, ki mu je za vsak posamezen uveljavljan strošek v okviru pogodbenega zneska priložena tudi verodostojna knjigovodska listina.

**Projekte, odobrene v okviru podprograma MEDIA, se sofinancira po pravilih *de minimis* pomoči**, skladno z Uredbo komisije (EU) št. 360/2012 z dne 25. aprila 2012 o uporabi členov 107 in 108 Pogodbe o delovanju Evropske unije pri pomoči de minimis za podjetja, ki opravljajo storitve splošnega gospodarskega pomena (UL L št. 114 z dne 26. 4. 2012, str. 8) in Uredbo Komisije (EU) 2018/1923 z dne 7. decembra 2018 o spremembi Uredbe (EU) št. 360/2012 glede njenega obdobja uporabe (UL L št. 313 z dne 10. 12. 2018, str. 2) ter v skladu z drugimi uredbami de minimis oziroma po shemah državne pomoči, ki so za ta ukrep že priglašene (obvezno dokazilo: originalna izjava prijavitelja – podpisan prijavni obrazec).

Pogoj za sklenitev neposredne pogodbe je **izpolnjevanje vseh pogodbenih obveznosti do ministrstva** (izpolnjevanje pogoja preveri ministrstvo).

**Upravičene prijavitelje pozivamo, da izpolnjen prijavni obrazec, ki je priloga in sestavni del predmetnega vabila, skupaj z obveznimi prilogami, opredeljenimi v prijavnem obrazcu, z navedbo: »NE ODPIRAJ – USTVARJALNA EVROPA 2020« do 13. novembra 2020 posredujejo s priporočeno pošto na naslov: Ministrstvo za kulturo, Maistrova 10, 1000 Ljubljana. Zaradi učinkovitejše izvedbe postopka prijavitelje prosimo, da le izpolnjen prijavni obrazec v datoteki Word (brez drugih prilog) posredujejo tudi na e-naslov:** **gp.mk@gov.si** **z navedbo »USTVARJALNA EVROPA 2020 – izpolnjen prijavni obrazec«.**

Ministrstvo bo z upravičenimi prijavitelji, ki bodo predložili izpolnjene prijavne obrazce z obveznimi prilogami, sklenilo neposredne pogodbe o sofinanciranju. **Upravičeni prijavitelji bodo k podpisu pogodbe pozvani v najkrajšem možnem času.**

**Za dodatne informacije v zvezi s predmetnim vabilom prosimo pišite na e-naslov:** gp.mk@gov.si

 Dr. Vasko Simoniti

 minister

Priloge:

* prijavni obrazec;
* vzorec pogodbe;
* zahtevek;
* obrazec za končno poročilo.